Gerald Malcolm Durrell

Gerald Malcolm Durrell (Jamshedpur, India, 1925eko urtarrilaren 7a - Jersey, 1995eko urtarrilaren 30a) britainiar naturalista eta idazlea izan zen. Lawrence Durrellen anaia gaztea zen.

Frantziako, Italiako, Suitzako eta Korfuko eskola pribatuetan egin zituen ikasketak. Gero, Jerseyn jarri zen bizitzen. Korfuko haurtzaroko oroitzapenak jaso zituen bere obra ezagunenetako batean: Nire familia eta beste animalia batzuk (1956). Liburu horretan agerian geratu zen izadiarekiko bere grina goiztiarra. Hogeita hamar liburu baino gehiago idatzi zituen, haurrentzat ere bai batzuk, Asto bahitzaileak (1968), bidaia-liburuak, Bafuteko miatzaileak (1954), izadia zaintzeko bere ideiei buruzko bat edo beste, Kutxa geldirik (1990), etab. 1958an, beharrezkoa zuen diru-mailegua eskuratu zuenean, zoo bat sortu zuen (Jerseyko zooa) eta horrela bete zuen bere haurtzaroko amets nagusietako bat. Han izadia kontserbatzeko bere teoriak praktikan jarri ahal izan zituen: galtzeko arriskuan ziren animalia-motak hartu, ugalarazi, eta beren ingurune naturalera itzuli gero.

 Erreferentziak 

Kategoria:Naturalistak
Kategoria:Erresuma Batuko idazleak
Kategoria:Zientzia dibulgatzaileak
Kategoria:Erresuma Batuko saiakeragileak
Kategoria:Ingelesezko idazleak
Kategoria:Jharkhandarrak